Mboweni verduidelik groeiverwagting van 1,5%Argieffoto (Foto: stevepb, Pixabay) Die minister van finansies, Tito Mboweni, het uiteengesit waarom die nasionale tesourie ‘n reële groeikoers van 1,5% vir vanjaar verwag van die land se bruto binnelandse produk, en watter aspekte dit kan beïnvloed. Mboweni het geantwoord op ‘n skriftelike parlementêre vraag deur die DA-LP Michael Shackleton. Volgens die minister is die verwagting dat die reële BBP-groeikoers van 0,7% na 1,5% sal toeneem, veral gegrond op ‘n verwagte toename in huishoudelike besteding danksy verhoogde inkomste en makliker kredietverkryging. Hy het nie aangedui of sulke groei berus op salarisverhogings en dus groter ongelykheid tussen werkloses en diegene wat werk het nie. Mboweni het toegegee dat indiensnemingsyfers na verwagting swak sal bly en dat toenames in beleggings relatief swak sal bly gesien in ‘n historiese konteks, maar dat daar gehoop word dit sal verbeter as kommoditeitspryse styg, as uitvoere toeneem en as sakevertroue sou groei, sodat likiede bates in plaaslike beleggings omgesit word. Boonop het Mboweni uitgewys dat die regering tans hard werk om beleidsonsekerheid hok te slaan, wat ‘n positiewe gevolg kan hê as beleggers saamstem met die nuwe beleidsrigtings wat ingeslaan word. Daar is ook binnelandse en buitelandse risiko’s wat groei kan laat verlangsaam. Sommige van die binnelandse risiko’s sluit in die situasie by Eskom, veral die invloed op kapitaalvloei, die rand se wisselkoers en beleggersvertroue. Beurtkrag kan op sigself ‘n remmende invloed hê, asook enige moontlike omvattende stakings en as die weerstandigheid teen die omsit van likiede bates in plaaslike beleggings voortduur. Buitelandse risiko’s sluit in stadiger groei in belangrike handelsvennote se ekonomieë, groei of afname in uitvoermarkte, Brexit en die gedrag van Europese banke, het Mboweni bygevoeg.